Mens lokalpolitikere jubler, er Natur og ungdom i ferd med å kvesse klørne mot regjeringens Nussir-vedtak:

«Ikke bruk havet som dass på grunn av en arbeidsplass»

«Vi lover et helvete. Nei til gruvedumping i Repparfjord».

«Ikke ran Samelandet»

Dette var noen av slagordene som regjeringsmedlemmene ble møtt med på veien til slottet.

SAMISKE INTERESSER: Demonstrantene mener at gruvedrift vil fortrenge reindrifta bort fra området.

Det var Natur og ungdom som arrangerte demonstrasjoner mot regjeringas ja til gruvedrift på Nussir-feltet i Kvalsund kommune. Men også ungdomspartiene i Venstre og KrF støttet aksjonen.

– Vedtaket er helt hinsides og kan føre til en miljøkatastrofe, mener Natur og ungdom.

Derfor blir det bråk om gruvedrift i nord Du trenger javascript for å se video.

Næringsministeren vil møte ungdommen

Næringsminister Torbjørn Røe Isaksen (H) er derimot trygg på at deponeringen ikke vil skje med uakseptable virkninger for miljøet og sjømatnæringen.

Han sier seg villig til å høre på hva ungdommen mener, og har derfor invitert Natur og ungdom til et møte for å prate om Nussir.

– Vi prøver å få til et slikt møte allerede neste uke, sier Røe Isaksen.

Dette er Nussir Ekspandér faktaboks Nussir ASA ble etablert i 2005 som et gruveselskap som vil ta på seg de utfordringene en voksende etterspørsel etter kobber og andre metaller i det internasjonale markedet bringer med seg.

Nussir-feltet i Kvalsund ble oppdaget på slutten av 1970-tallet og er Norges største uutviklede kobberforekomst.

Videre undersøkelser av malmen har påvist verdifulle mengder gull, sølv, platina og palladium i tillegg til kobber.

Reguleringsplan for Nussir og Ulveryggen ble vedtatt av Kvalsund kommune 8. mai 2012.

Planen legger grunnlag for utvinning av kobber fra Nussir og Ulveryggen.

Uttaket skal skje ved underjordisk drift, og avgangsmassene skal deponeres i Repparfjorden.

Driftsperioden er anslått til 25-30 år, men nye undersøkelser viser at ressursen trolig er større enn tidligere antatt.'

Det er anslått at gruvevirksomheten vil gi cirka 150 arbeidsplasser og det forventes en årlig omsetning på 600-700 millioner kroner etter oppstartfasen.

Kvalsund kommune har i dag cirka 1000 innbyggere og mulighetene for annen næringsvirksomhet er begrenset. Kilde: www.nussir.no

Nussir har fått utslippstillatelse til å dumpe 30 millioner tonn avfall i bunnen av Repparfjorden. Ifølge Natur og Ungdom tilsvarer dette 17 lastebillass i timen.

– Dette er korttenkt og gammeldags politikk som bare fire andre land driver på med i verden, sier leder i Natur og ungdom, Gaute Eiterjord.

Flere av demonstranter hadde lenker rundt halsen.

Venstrelederen heier på ungdommen

NORGES SKAM? Statsråd Trine Skei Grande (V) vil ikke svare på om dumping av gruveslam i fjorder er en skam for Norge slik gruvemotstanderne mener. Foto: NRK

Venstres leder Trine Skei Grande tok seg tid til å stoppe, men ble møtt med tilrop:

«Gruveslam er Norges skam.»

– Jeg skjønner godt ungdommens frustrasjon. Men det er massiv flertall på Stortinget til gruvevedtak, sa Skei Grande.

Og la til:



– Jeg heier på ungdommen, og håper at det blir lovendring slik at det ikke blir mulig å foreta slamdeponering i sjøen. Jeg skjønner at unge vil ty til sivil ulydighet. Men som statsråd kan jeg ikke oppfordre til det, sa Skei Grande.

– Er deponering av gruveslam i fjordene en skam for Norge?

– Jeg mener at vi ikke skal bruke fjordene våre som søppelplass, svarte Grande.

– Ikke ran Sameland

Vedtaket om gruvedrift i Repparfjord vil berøre også samiske interesser. Leder i Norske Samers Riksforbund, Runar Myrnes Balto, var blant demonstrantene.

– Dette er den viktigste politiske sak i min tid. Regjeringas ja vil få uante konsekvenser for reindrifta. Kalvingsområdet er i ferd med å bli et industriområde, sier Balto.

Aksjonene utvides

Protestaksjonene fortsetter lørdag på Eidsvoll plass foran Stortinget og andre steder i landet. Miljøorganisasjonen skal blant annet demonstrere i Tromsø, Alta, Bergen, Hamar og Trondheim i løpet av lørdagen.

– Vi kommer til å rasle med lenker for å vise at vi er villig til å bryte loven for å få omgjort vedtaket, forteller Eiterjord.

Antallet som vil slutte seg til lenkegjengen har ifølge ham økt fra 2900 til 3400 siden i går.

Demonstrantene mener det brygger opp til ny altaaksjon.

Miljøorganisasjonen Natur og ungdom avholdt demonstrasjon utenfor Slottet mot gruveprosjektet i Kvalsund. Du trenger javascript for å se video. Miljøorganisasjonen Natur og ungdom avholdt demonstrasjon utenfor Slottet mot gruveprosjektet i Kvalsund.